b'\n_START_ARTICLE_\nFrederik Due\n_START_SECTION_\nBakgrunn\n_START_PARAGRAPH_\nDue var s\xc3\xb8nn av skipsreder Carsten Schi\xc3\xb8dt Due og Pauline Heltzen (datter av berghauptmann konferensr\xc3\xa5d Christian Ernst Heltzen og Anne Christine von Haxthausen). I februar 1828 ble han gift med Alette Sibbern.\n_START_SECTION_\nKarriere\n_START_PARAGRAPH_\nDue tok milit\xc3\xa6r utdannelse og ble i 1813 offiser. Han deltok i felttoget i 1814 som artillerioffiser og ble allerede i 1815 adjutant for den senere kong Oscar I. Videre var han statssekret\xc3\xa6r ved den norske statsr\xc3\xa5dsavdelingen i Stockholm i perioden 1822 til 1841, hvorp\xc3\xa5 han var Norges statsminister i \xc3\xa5rene 1841 til 1858. Due var videre tilknyttet hoffet som riksherold og ordensseremonimester, fra 1847 til 1858 ordenskansler for St. Olavs Orden. Fra 1859 var Due norsk og svensk ambassad\xc3\xb8r i Wien. Han vendte tilbake til Kristiania i 1873.\n_START_SECTION_\nUtmerkelser\n_START_PARAGRAPH_\nDue ble tildelt en rekke ordener for sitt virke. Han ble av kongen utnevnt til storkors av St. Olavs Orden \xc2\xabfor fortjenstfuld embedsvirksomhed\xc2\xbb. Han var videre ridder av Serafimerordenen og storkors av b\xc3\xa5de Nordstjerneordenen og Sverdordenen.  Due var videre innehaver av storkors av den bayerske Sankt Mikaels fortjenstorden og f\xc3\xb8rste klasse (tilsvarende storkors) av den osmanske Mecidi-ordenen._NEWLINE_Hans v\xc3\xa5penplate som serafimerridder henger fortsatt i Riddarholmskyrkan, Stockholm. P\xc3\xa5 platen er malt hans heraldiske skjold med skr\xc3\xa5deling, stjerne og en oppflygende due samt p\xc3\xa5 skjoldet en murkrone med tre t\xc3\xa5rn.'